Нормативни оквир за рад

Заштитник грађана поступа у оквиру Устава, закона, других прописа и општих аката као и ратификованих међународних уговора и општеприхваћених правила међународног права.

Заштитник грађана Републике Србије је независан и самосталан државни орган уведен у правни поредак Републике Србије 2005. године Законом о Заштитнику грађана („Сл. гласник РС“, бр. 79/2005 и 54/2007). Положај институције ојачан je Уставом Републике Србије („Сл. гласник РС“, бр. 98/2006) из 2006. године, у складу са најбољим међународним искуствима. Закон о Заштитнику грађана је мењан 2007. године ради усаглашавања са Уставом. Устав Републике Србије („Сл. гласник РС“, бр. 98/2006 и 115/2021) утврђује природу и надлежност Заштитника грађана, круг органа јавне власти који су изузети из контролне функције овог органа, прописује да Заштитника грађана бира и разрешава Народна скупштина којој и одговара за свој рад, гарантује имунитет Заштитнику грађана као народном посланику и упућује на доношење посебног Закона о Заштитнику грађана. Устав овлашћује Заштитника грађана да подноси предлоге закона из своје надлежности. Законом о Заштитнику грађана прописане су надлежности овог органа, услови и поступак за избор и разрешење Заштитника грађана и његових заменика, поступак пред Заштитником грађана, подношење извештаја Народној скупштини, сарадња са другим органима, право на плату и средстава за рад и основне одредбе о стручној служби Заштитника грађана.
Законом о допуни Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака    („Сл. лист СЦГ - Међународни уговори“, бр. 16/2005 и 2/2006 и „Сл. гласник РС - Међународни уговори“, бр. 7/2011), прописано је да Заштитник грађана обавља послове Националног механизма за превенцију тортуре, у сарадњи са омбудсманима аутономних покрајина и удружењима чијим је статутом предвиђени циљ удруживања унапређење и заштита људских права и слобода.
Сходно Закону о потврђивању Конвенције о правима особа са инвалидитетом („Сл. гласник РС - Међународни уговори“, бр. 42/2009) и Закону о Заштитнику грађана, Заштитник грађана обавља послове националног независног механизма за праћење спровођења Конвенције о правима особа са инвалидитетом. У складу са  Законом о потврђивању Конвенције Савета Европе о борби против трговине људима („Сл. гласник РС - Међународни уговори“, бр. 19/2009)  и Закону о Заштитнику грађана, Заштитник грађана обавља послове националног известиоца у области трговине људима. 

Правни оквир чине и други закони:  Закон о странцима   („Сл. гласник РС“, бр. 24/2018, 31/2019 и 62/2023)  - прописано је да Заштитник грађана, у складу са надлежностима из Закона о Заштитнику грађана и Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака, врши надзор над поступком принудног удаљења странaца,  Закон о Војсци Србије („Сл. гласник РС“, бр. 116/2007, 88/2009, 101/2010 - др. закон, 10/2015, 88/2015 - одлука УС, 36/2018, 94/2019, 74/2021 - одлука УС, 109/2025 и 109/2025 - др. закон) - Заштитник грађана врши и демократску и цивилну контролу над Војском Србије, Закон о општем управном поступку   („Сл. гласник РС“, бр. 18/2016, 95/2018 - аутентично тумачење и 2/2023 - одлука УС) - предвиђено је ванредно правно средство у управном поступку - Поништавање, укидање или мењање правноснажног решења на препоруку Заштитника грађана), Закон о полицији („Сл. гласник РС“, бр. 6/2016, 24/2018 и 87/2018) - прописује да када се радом Сектора унутрашње контроле утврди да је приликом поступања полицијског службеника дошло до прекорачења полицијских овлашћења којима су повређена права која штити Заштитник грађана, о томе се поред министра и јавног тужиоца обавештава и Заштитник грађана), Законик о кривичном поступку („Сл. гласник РС“, бр. 72/2011, 101/2011, 121/2012, 32/2013, 45/2013, 55/2014, 35/2019, 27/2021 - одлука УС и 62/2021 - одлука УС) - прописано је да Заштитник грађана има право да несметано посећује притвореника и да са њим разговара без присуства других лица, као и да притворенику не може бити забрањено дописивање са Заштитником грађана, као и обавеза судије за извршење кривичних санкција или другог судије кога одреди председник суда да о неправилностима уоченим приликом обиласка завода без одлагања обавести Заштитника грађана), Закон о извршењу казне затвора за кривична дела организованог криминала  („Сл. гласник РС“, бр. 72/2009 и 101/2010) - прописано је поред осталог да: надзор над радом Посебног одељења врше овлашћена лица Управе и комисија Народне скупштине, у складу са Законом о извршењу кривичних санкција, као и Заштитник грађана у складу са Законом о Заштитнику грађана; да осуђени има право на посету Заштитника грађана која је изузета од законом утврђене обавезе аудио-визуелног надзора и снимања, као и да осуђени има право да се дописује са Заштитником грађана те да се то дописивање не надзире), Закон о државним службеницима („Сл. гласник РС“, бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014, 94/2017, 95/2018, 157/2020, 142/2022, 13/2025 - одлука УС, 19/2025 и 109/2025) - прописује да се државни службеник на положају разрешава с положаја, између осталог, и ако орган или тело надлежно за постављење државног службеника прихвате јавну препоруку Заштитника грађана за разрешење државног службеника са положаја) и др.

Поред Закона о Заштитнику грађана на рад Стручне службе Заштитника грађана и запослене у њој примењују се и одредбе Закона о државним службеницима, Закона о платама државних службеника и намештеника („Сл. гласник РС“, бр. 62/2006, 63/2006 - испр., 115/2006 - испр., 101/2007, 99/2010, 108/2013, 99/2014, 95/2018, 14/2022, 19/2025 и 109/2025), Закона о државној управи („Сл. гласник РС“, бр. 79/2005, 101/2007, 95/2010, 99/2014, 47/2018 и 30/2018 - др. закон), као и други прописи којима се уређују радни односи у државним органима. Средства за рад Заштитника грађана обезбеђују се у буџету Републике Србије, те Заштитник грађана у свом раду примењује Закон о буџетском систему („Сл. гласник РС“, бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 138/2022, 118/2021 - др. закон, 92/2023 и 94/2024), Закон о буџету и прописе донете на основу њих.

Правни оквир за рад Заштитника грађана чине и бројни подзаконски акти који ближе уређују поступање и рад ове институције, од којих су неки: Пословник Народне скупштине („Сл. гласник РС“, бр. 20/2012 - пречишћен текст), Пословник Владе („Сл. гласник РС“, бр. 61/2006 - пречишћен текст, 69/2008, 88/2009, 33/2010, 69/2010, 20/2011, 37/2011, 30/2013, 76/2014, 8/2019 - др. уредба и 106/2025), Одлука о образовању и раду Стручне службе Заштитника грађана („Сл. гласник РС“, бр. 126/2021, 109/2023 и 116/2023), Одлука о образовању локалних канцеларија у Прешеву, Бујановцу и Медвеђи („Сл. гласник РС“, бр. 91/2009), Посебан колективни уговор за државне органе („Сл. гласник РС“, бр. 38/2019, 55/2020 и 44/2023), Правилник о управи у јавном тужилаштву („Сл. гласник РС“, бр. 10/2025), Правилник о кућном реду казнено-поправних завода и окружних затвора („Сл. гласник РС“, бр. 110/2014 и 79/2016), Правилник о кућном реду казнено-поправног завода за малолетнике („Сл. гласник РС“, бр. 71/2006) и др. 

Заштитник грађана се у свом раду придржава принципа и стандарда усвојених међу омбудсманима и националним институцијама за људска права, као што су, на пример, „Београдски принципи о односу националних институција за људска права и парламената“ и „Љубљански закључци о односу омбудсмана и правосудних органа“.

